b'\n_START_ARTICLE_\nPhalanx CIWS\n_START_PARAGRAPH_\nPhalanx CIWS (lyhenne sanoista Close-In Weapon System) on erityisesti Yhdysvaltain laivaston k\xc3\xa4yt\xc3\xb6ss\xc3\xa4 oleva automaattinen ohjuksentorjuntaj\xc3\xa4rjestelm\xc3\xa4, joka on osa kaikkien Yhdysvaltain pintasotalaivojen ilmapuolustusta. General Dynamics Corporationin suunnittelemaa, nykyisin Raytheon Companyn valmistamaa j\xc3\xa4rjestelm\xc3\xa4\xc3\xa4 kokeiltiin ensimm\xc3\xa4isen kerran vuonna 1973 USS Kingiss\xc3\xa4, ja vuonna 1980 lentotukialus USS Coral Sea oli ensimm\xc3\xa4inen alus johon j\xc3\xa4rjestelm\xc3\xa4 asennettiin pysyv\xc3\xa4isk\xc3\xa4ytt\xc3\xb6\xc3\xb6n. Phalanx on my\xc3\xb6s useiden muiden maiden, muun muassa Ranskan, Saksan ja Italian k\xc3\xa4yt\xc3\xb6ss\xc3\xa4.\n_START_SECTION_\nPhalanxin toiminta\n_START_PARAGRAPH_\nPhalanx suunniteltiin tuhoamaan laivoja uhkaavia ohjuksia, helikoptereita sek\xc3\xa4 h\xc3\xa4vitt\xc3\xa4ji\xc3\xa4. Phalanxin kantomatka on suunnittelukriteeriens\xc3\xa4 vuoksi varsin lyhyt (noin 9 km) nykyaikaisten merimaaliohjuksien kantamiin verrattuna. Aseen tykkilavetti liikkuu suurella nopeudella ja tarkkuudella. Phalanxin erityisen hyv\xc3\xa4 puoli on, ettei se tarvitse toimiakseen kuin s\xc3\xa4hk\xc3\xb6\xc3\xa4 ja kylm\xc3\xa4\xc3\xa4 vett\xc3\xa4 elektroniikkansa j\xc3\xa4\xc3\xa4hdytt\xc3\xa4miseen. N\xc3\xa4in ollen j\xc3\xa4rjestelm\xc3\xa4 on helppo asentaa esimerkiksi huoltoaluksiin, joilta puuttuvat taistelualusten monimutkaisempien asej\xc3\xa4rjestelmien vaatimat taistelunjohtoj\xc3\xa4rjestelm\xc3\xa4t. Phalanx voi toimia t\xc3\xa4ysin itsen\xc3\xa4isesti, riippumatta aluksen muista toiminnoista.\n_START_SECTION_\nTutkaj\xc3\xa4rjestelm\xc3\xa4\n_START_PARAGRAPH_\nPhalanxissa on kaksi tutkaj\xc3\xa4rjestelm\xc3\xa4\xc3\xa4, jotka yhdess\xc3\xa4 etsiv\xc3\xa4t kohteen. Ensimm\xc3\xa4inen j\xc3\xa4rjestelm\xc3\xa4 (valkoisen tutkakuvun yl\xc3\xa4osassa) on etsint\xc3\xa4tutka, joka etsii kohteita laajalta alueelta. Se seuraa et\xc3\xa4isyyksi\xc3\xa4, nopeutta, matkaa, korkeutta ja suuntaa. Kun se on havainnut kohteen se sy\xc3\xb6tt\xc3\xa4\xc3\xa4 tiedot tietokoneelle, joka k\xc3\xa4\xc3\xa4nt\xc3\xa4\xc3\xa4 tornin kohteeseen p\xc3\xa4in. T\xc3\xa4m\xc3\xa4n j\xc3\xa4lkeen j\xc3\xa4rjestelm\xc3\xa4n hallinta siirtyy toisen tutkan haltuun. Sen kattavuus on huomattavasti pienempi kuin edelt\xc3\xa4v\xc3\xa4n, mutta se on huomattavasti tarkempi. J\xc3\xa4rjestelm\xc3\xa4 arvioi, milloin kohde on ampumamatkan p\xc3\xa4\xc3\xa4ss\xc3\xa4 ja joko avaa tulen automaattisesti tai joku miehist\xc3\xb6n j\xc3\xa4sen hoitaa sen manuaalisesti.\n_START_SECTION_\nAseistus ja ammukset\n_START_PARAGRAPH_\nPhalanx CIWS on varustettu Gatling-tyyppisell\xc3\xa4 20 millimetrin M61 Vulcan -konetykill\xc3\xa4, joka Phalanxin mallista riippuen ampuu 3000-4500 laukausta minuutissa 60-100 laukauksen sarjoissa. Ammuksia Phalanxin rumpulippaaseen mahtuu 1550 ja niiden l\xc3\xa4ht\xc3\xb6nopeus on noin 1100 m/s. K\xc3\xb6yhdytetyst\xc3\xa4 uraanista valmistetut alikaliiperiammukset on suunniteltu l\xc3\xa4p\xc3\xa4isem\xc3\xa4\xc3\xa4n ja r\xc3\xa4j\xc3\xa4ytt\xc3\xa4m\xc3\xa4\xc3\xa4n kohti tulevan ohjuksen taisteluk\xc3\xa4rki. Phalanxissa on kaksi ammusvy\xc3\xb6j\xc3\xa4rjestelm\xc3\xa4\xc3\xa4. Ensimm\xc3\xa4inen kuljettaa ammukset lippaasta aseeseen, toinen vie hylsyt ja laukeamattomat ammukset takaisin lippaaseen.'